b"\n_START_ARTICLE_\nJurij Vodovnik\n_START_SECTION_\n\xc5\xbdivljenje\n_START_PARAGRAPH_\nJurij Vodovnik se je rodil kot kme\xc4\x8dki sin Mihaela in Helene roj. Ostro\xc5\xbenik. Vse od rojstva je bil nekoliko bolehen, bolj \xc5\xa1ibak, zato se je izu\xc4\x8dil tkalstva. Tkal je na domu in v\xc2\xa0\xc2\xbb\xc5\xa1teri\xc2\xab\xc2\xa0(po tujih hi\xc5\xa1ah za stanovanje, hrano in pija\xc4\x8do) na Frankolovem, v \xc4\x8cre\xc5\xa1njicah, \xc5\xa0pitali\xc4\x8du, v Vojniku, v Strmcu, na Mislinji; kot fanti\xc4\x8d je ministriral skomarskemu kuratu, pozneje bil organist (br\xc5\xbe\xc4\x8das samo pevec, ne orglavec) ter cerkovnik v doma\xc4\x8di \xc5\xbeupnijski cerkvi. Leta 1829 se je poro\xc4\x8dil z vdovo Marijo roj. Gori\xc4\x8dnik iz Vitanja, pri\xc5\xbeenil dva otroka, njegova dva pa sta kmalu umrla. Zadnja leta je \xc5\xbeivel po ve\xc4\x8d mesecev zdoma pri prijateljih in znancih, hodil naokrog oprtan s ko\xc5\xa1em brez dna ter si s petjem svojih in drugih pesmi slu\xc5\xbeil hrano, zlasti pija\xc4\x8do._NEWLINE_Kot dober poznavalec narave in zdravilnih zeli\xc5\xa1\xc4\x8d ter ljudski \xc5\xbeivinozdravnik je bil Vodovnik priljubljen dale\xc4\x8d naokoli, tudi proti Koro\xc5\xa1ki, kot pevec, pesnik in pripovednik pa za\xc5\xbeelen na doma\xc4\x8dih slavjih (kolinah, godovanjih in \xc5\xbeenitvah), pogrebih in pri bedenju ob mrli\xc4\x8du; udele\xc5\xbeeval se je cerkvenih slavij in bil romarski vodja. Bil je realisti\xc4\x8den opisovalec lastnega in ljudskega \xc5\xbeivljenja na Pohorju, ki je znal prilo\xc5\xbenosti primerno prilagoditi svoje stanovske, zbadljive, prigodne, zabavne in razpolo\xc5\xbeenjske pesmi. Njegov razpon je segal od stvarne upodobitve \xc5\xbeivljenja do moralisti\xc4\x8dnega, v baro\xc4\x8dnem duhu uglajenega nabo\xc5\xbenega pesnjenja. Umrl je za jetiko 17. decembra 1858, pokopan je na pokopali\xc5\xa1\xc4\x8du pri cerkvi sv. Lamberta na Skomarju.\n_START_SECTION_\nPesni\xc5\xa1ko ustvarjanje\n_START_PARAGRAPH_\nBrati in pisati ga je nau\xc4\x8dil o\xc4\x8de (tudi sam samouk), kar je bilo tedaj velika redkost. Pesni\xc5\xa1kega oblikovanja se je u\xc4\x8dil iz cerkvenih, posvetnih in ljudskih pesmi. Mentor mu je bil Anton Martin Slom\xc5\xa1ek, ko je kot kaplan v Novi Cerkvi med 1827\xe2\x80\x9329 zbiral okrog sebe ljudske pesnike iz \xc5\xa1ir\xc5\xa1e okolice. Vodovnik je upesnil pohorskega kmeta iz prve polovice 19. stol. (Od pohorskih kmetov) in so\xc5\xbeupljane (Blagor teb' Skomarska fara, Lepa nedelja pri sv. Jakobu v Resniku), povzdigoval je kme\xc4\x8dke praznike - koline (Svinjske koline) ipd. Opeval je lepoto kme\xc4\x8dkega dela in narave (Koki\xc4\x8devi kopa\xc4\x8di v Mrakolski gorici, Pesem od Grmana, Pti\xc4\x8dje petje), se posmehoval lovcem (O skomarskih jagrih) in rokodelcem (Pesem od rokodelcev), spesnil kar reklamni izdelek (Poglavitna o\xc5\xa1tarija v cerkov\xc5\xa1ki fari), biografijo ljudskega godbenika (Mihail Cvirn, muzikant), prigodnice (Slom\xc5\xa1ek, na\xc5\xa1 opat, Z oplotni\xc5\xa1kega mesta, Od meja\xc5\xa1ekovih konjev). Obsojal je goljufe (O vitanjskih in vojni\xc5\xa1kih mesarjih), povzdigoval prijateljstvo, pivsko tovari\xc5\xa1tvo in dobrotljivost (Prijatelji Toma\xc5\xbei\xc4\x8devi), izra\xc5\xbeal predmar\xc4\x8dni kme\xc4\x8dki odpor do aristokracije in gospo\xc5\xa1\xc4\x8dine (Od lande\xc5\xa1kega grada, Dolenjska zdravica), moraliziral (Sedanji \xc4\x8das), \xc4\x8dastil romarske cerkve, vpletal zgodovinske podatke, ter jih povezal v pravi romarski vodi\xc4\x8d (Od Gra\xc5\xa1ke do \xc5\xa1marske doline, Sv. Jakob v Resn\xc3\xadku, Pesem od novega oltarja M. B. pri sv. Kungoti v Gorenjah, Pesem od sv. Jakoba apostelna). Med najbolj znane in priljubljene sodi avtobiografska pesem Jaz sem Vodovnik Juri. V razli\xc4\x8dicah in prepesnitvah (ok. 32) se je zanesla na Dolenjsko, Gorenjsko in Notranjsko._NEWLINE_Vodovnik je svoje pesmi sam zapisoval (baje tudi na les, na mizo ali deske), jih v prepisih dajal ali prodajal ljudem, \xc5\xa1irile pa so se s prepisovanjem, zlasti pa s petjem. Nekatere so kar ponarodele in so \xc5\xa1e danes \xc5\xbeive na Ju\xc5\xbenem Pohorju, okrog Oplotnice, Frankolovega in Nove Cerkve. V originalnem rokopisu sta se ohranili Jaz sem Vodovnik Juri in Pesem od Matere bo\xc5\xbeje na Brinjovi gori, nekaj jih je po vsej verjetnosti Vodovnikovih, druge so prepisi znanih ali neznanih rok. Za Vodovnikovega \xc5\xbeivljenja so bile natisnjene 3 pesmi: Prevzetija kmetov (Drobtinice 1846, 204\xe2\x80\x936, psevdonim Poharski pevec), po posredovanju kurata J. Arli\xc4\x8da pa Juri Vodovnik in Od pohorskih kmetov."